Clermont-Ferrand
Store norske leksikon,Geografi,Verdens geografi,Europa,Frankrikes geografi
Clermont-Ferrand er en by i Frankrike, i regionen Auvergne-Rhône-Alpes, hovedstad i departementet Puy-de-Dôme. Byen ligger i Massif central, 360 kilometer sør for Paris, og har 146 734 innbyggere (2018), med forsteder 268 696 innbyggere (2017).
Clermont-Ferrand er en viktig industriby med fremstilling av bildekk (Michelin, Bergougnan); produksjon av biler, maskiner, kunstgjødsel, lærvarer med. mer. Forstaden Royat (430 meter over havet) er et sommerturiststed med mineralske kilder. Byen har universitet (grunnlagt 1810), akademi og arkeologisk og naturhistorisk museum.Gamlebyen i nordvest har krokete, bratte gater med mange hus som er oppført av svart basaltlava. Av de mange gamle bygninger er de mest fremtredende den senromanske Notre-Dame-du-Port-basilika (fra 1100-tallet) og den gotiske katedralen Notre-Dame-de-l'Assomption, påbegynt i 1248. Historie Clermont, grunnlagt av romerne som Augustonemetum, ble bispesete rundt år 250 og var skueplass for flere kirkemøter, det mest kjente var det i 1095, som førte til korstogene. Byen var hovedstad i hertugdømmet Auvergne 1556–1789. Filosofen og matematikeren Blaise Pascal (1623–1662) er født i Clermont. Gummiindustrien ble etablert i 1830-årene, mens fremstillingen av bildekk, som i dag utgjør cirka 60 prosent av landets produksjon, startet i 1890-årene.Navnet Clermont stammer fra det latinske borgernavn Clarus Mons. Dobbeltnavnet Clermont-Ferrand oppstod som følge av sammenslåingen med nabobyen Montferrand i 1630. Les mer i Store norske leksikon Frankrike Frankrikes geografi Frankrikes historie Massif central